אליעזר פודריאצ'יק

אליעזר (לייזר) לייב פּוֹדריאָצ'יק (פודה) (בכתיב יידי: אליעזר (לייזער) פּאָדריאַטשיק; ברוסית: Лейзер (Элиэзер) Подрячик; 23 בספטמבר 1914, מחוז חוטין, פלך בסראביה – 10 באפריל 2000, תל אביב) היה מורה, מסאי, פובליציסט, מבקר וחוקר ספרות יידיש סובייטי-ישראלי.

קורות חיים
פודריאצ'יק נולד בשנת 1914 בכפר הקטן קוֹמֶרוֹב שליד העיירה סקוּרֶן בבסראביה (כיום באוקראינה). למד ב"חדרים" ובישיבות.
סיים את לימודיו בסמינר העברי למורים בצ'רנוביץ. בראשית שנות ה-30 עבד כמורה בכפר נוער עם הסופר והמחנך אליעזר שטיינברג, ואחר כך כמורה בכמה בתי ספר יהודיים ברומניה.
את דרכו הספרותית החל ב-1936 בכתב העת "טשערנאָוויצער בלעטער" בצ'רנוביץ. ב-1939 אמור היה לנסוע לארצות הברית, להורות בישיבת רבי יצחק אלחנן בניו יורק, אך עם פרוץ המלחמה נגנזה תוכנית זו. מ-1941 ועד 1944, בעת המלחמה, התגורר במרכז אסיה הסובייטית. לאחר המלחמה התגורר בבירה מוסקבה, ועבד כמורה ללשון וספרות יידיש בסטודיו לתיאטרון יהודי (בית ספר לשחקנים ולבמאים) שליד התיאטרון היהודי הממלכתי במוסקבה (ГОСЕТ, גוֹסֶט) וכמזכיר הסטודיו (המנהל הפדגוגי). בין תלמידיו היו השחקנים הישראלים ישראל בקר ונתן מייזלר.
לאחר שבסוף שנות ה-40 נסגר התיאטרון במסגרת הרדיפות הסטליניסטיות, התיישב פודריאצ'יק ב-1951 בריגה, שם עבד כמורה בבתי ספר רוסיים. ביתו היה בית עברי; לבנו קרא בשם אוּרי.

עם היווסדו של כתב העת הספרותי והסוציו-פוליטי היידי "סאָוועטיש היימלאַנד" ('המולדת הסובייטית') בשנת 1961 הצטרף פודריאצ'יק למערכת, והיה בעל טור קבוע בשם "נאָטיצן פון א בוקיניסט" ('רשימותיו של בוקיניסט', היינו אספן/סוחר ספרים משומשים), שהוקדש לחקר הספרות היידית והעברית.
כתב בשמות העט: 'ל. דינעסמאַן', 'ל. יצחקי', א. באַסאַראַביער' (='מבסראביה'), א. טשערנאָוויצער' (='מצ'רנוביץ'), 'א. סעקורענער' (='מסקורן'), 'א. ישראל', 'א. פּודה', 'לייעזר נעכעס', 'דער בוקיניסט'.

בקיץ 1971 עלה לישראל, ומ-1972 עבד כמרצה ללשון וספרות יידיש באוניברסיטאות תל אביב ובר-אילן.
בישראל הוסיף לכתוב ביקורות ספרות ומסות מעל במות שונות ביידיש, ועד סוף שנות ה-70 היה ממבקרי הספרות היידית הבולטים בארץ. נמנה עם החוג שהתכנס סביב ה"ירושלימער אַלמאַנאַך". בהמשך פרסם כמה ספרי ביקורת ומחקר.

פרסם מאמר גדול על כתביו היידיים של יהודה ליב גמזו ב"פּנקס פאַר דער פאָרשונג פון דער יִידישער ליטעראַטור און פּרעסע" (ניו יורק 1974), וב-1977 הוציא את יצירותיו הגנוזות בלוויית הערות ורשימות ביו-ביבליוגרפיות.

בשנת 1984 זכה בפרס איציק מאנגר ליצירה ספרותית ביידיש.

פודריאצ'יק היה נשוי לשחקנית דינה רויטקופ (שהייתה תלמידתו). לאחר עלייתם לארץ הצטרפה לתיאטרון "הבימה", עד לפטירתה באוגוסט 1975.

אליעזר פודריאצ'יק נפטר בשנת 2000 בתל אביב.

ארכיונו שמור במרכז רנה קוסטה ללימודי יידיש במחלקה לספרות עם ישראל באוניברסיטת בר-אילן. ארכיון נוסף, ובו בעיקר מכתבים, נמצא במכון גנזים של אגודת הסופרים בבית אריאלה בתל אביב.

ספריו
 "איציק מאַנגער: דער דיכטער וואָס איז דערגאַנגען פון גראָ ביז בלאָ", תל אביב: קאָמיטעט פאַר יִידישער קולטור אין ישראל דורכן פאַרלאַג ביבלוס, תשל"ז 1977. (ספר קצר)
 אין פּראָפיל פון ציַיטן, תל אביב: פאַרלאַג י"ל פּרץ ('ביכער-סעריע שריַיבערס עולים פון סאָוועטן-פאַרבאַנד'), 1978.
 שמועסן מיט אַנדערע און מיט זיך: זכרונות און רעיונות, אביב: ה. לייוויק פאַרלאַג, תשמ"ד 1984.
 בילדער פון דער יִידישער ליטעראַטור, תל אביב: ה. ליוויק פאַרלאַג, תשמ"ז 1987.
 ליד און תפילה, תל אביב: פאַרלאַג י. ל. פּרץ, תשמ"ט 1989.
 אין היכל פון וואָרט, תל אביב: פאַרלאַג י. ל. פּרץ, תשנ"א 1991.
 הצצה מזווית ישרה: מסות ומחקר, תל אביב: ישראל-בוך, תשנ"א 1991.

עריכה
 יהודה ליב גמזו, יצירות גנוזות; הביא לדפוס, הקדים מבוא והוסיף הערות אליעזר פודריאצ'יק, תל אביב: המכון לחקר התפוצות – האגודה לחקר תולדות היהודים, תשל"ח 1977.
 פּאָעט און מענטש – מאָטל סאַקציער: עסייען; צונויפגעזאַמלט און הקדמה: אליעזר פּאָדריאַטשיק, תל אביב: פאַרלאַג י. ל. פּרץ, תש"ן 1990.
 וועראַ האַקען, סטאַנציע גראַפסקאַיאַ: דערציילונגען, עסייען, לידער, צונויפגעזאַמלט און הקדמה, אליעזר פאדריאטשיק, תל אביב: פאַרלאַג י. ל. פּרץ, תש"ן 1990.

לקריאה נוספת
 'פּאָדריאַטשיק לייזער', אין: יצחק קאָרן, 'די יִידישע שריַיבער-משפחה אין רומעניע', ביי זיך 30 (1987), 36 
 'אליעזר פּאָדריאַטשיק', אין: יִידיש-ליטעראַטור אין מדינת ישראל: אַנטאָלאָגיע, כרך ב, תל אביב: פאַראיַין פון יִידישע שריַיבערס און זשורנאַליסטן אין ישראל, 1991, עמ' 97 

קישורים חיצוניים

 אליעזר פודריאצ'יק באתר בית לייוויק 

 ПОДРЯДЧИК Лейзер, באנציקלופדיה היהודית הרוסית 
 אליעזר פודריאצ'יק באתר Worldcat Identities
 אליעזר פודריאצ'יק באתר Open Library






הערות שוליים

קטגוריה:חוקרי ספרות ישראלים
קטגוריה:חוקרי ספרות יהודים רוסים
קטגוריה:חוקרי ספרות יידיש
קטגוריה:סופרי יידיש סובייטים
קטגוריה:מבקרי ספרות ישראלים
קטגוריה:סופרים יהודים סובייטים
קטגוריה:עיתונאים כותבי יידיש
קטגוריה:בעלי טור יהודים רוסים
קטגוריה:מסאים ישראלים
קטגוריה:מסאים רוסים
קטגוריה:עולים בשנות ה-1970
קטגוריה:סגל אוניברסיטת תל אביב: מדעי הרוח
קטגוריה:זוכי פרס מאנגר
קטגוריה:בעלי טור ישראלים
קטגוריה:סופרים ישראלים
קטגוריה:סופרים סובייטים הידועים בשם עט
קטגוריה:סופרים ישראלים הידועים בשם עט
קטגוריה:סופרי יידיש הידועים בשם עט
קטגוריה:ישראלים שנולדו ב-1914
קטגוריה:ישראלים שנפטרו ב-2000